พบป่วยเพิ่มเป็นกลุ่มก้อนเพิ่มอีก 5 ราย โดย 2 รายเป็นเพื่อนกลุ่มเดียวกับ 11 ราย เมื่อวาน
พบป่วยเพิ่มเป็นกลุ่มก้อนเพิ่มอีก 5 ราย โดย 2 รายเป็นเพื่อนกลุ่มเดียวกับ 11 ราย เมื่อวาน นพ.สุขุม กาญจนพิมาย ปลัดกระทรวงสาธารณสุข กล่าวในการแถลงสถานการณ์ประจำวัน กรณีโรค COVID-19 ว่า วันนี้พบผู้ป่วยยืนยันเพิ่ม 5 ราย เป็นการป่วยเป็นกลุ่มก้อน โดยจำนวนนี้ 2 รายเป็นเพื่อนกลุ่มเดียวกับ 11 ราย เมื่อวาน และอีก 3 ราย เป็นผู้สัมผัสใกล้ชิดกับผู้ป่วยรายที่ 57 ที่มีประวัติไปทำศัลยกรรมเกาหลี จึงขอเตือนประชาชนปฏิบัติตัวตามคำแนะนำการป้องกันโรคอย่างเคร่งครัด กินร้อน ช้อนกลาง ล้างมือบ่อยๆ ไม่ใช้ของร่วมกับผู้มีการป่วยไข้ ไอ จาม แต่ย้ำแม้พบผู้ป่วยเพิ่มเป็นกลุ่มก้อน แต่ทั้งหมดเป็นผู้อยู่ในข่ายเฝ้าระวังติดตามอยู่แล้ว สามารถนำเข้าระบบได้เร็ว จึงยังไม่ถือเป็นการแพร่กระจายเชื้อในวงกว้าง หรือระยะ 3 ส่วนสถานการณ์ทั่วโลกขณะนี้พบสถานการณ์เปลี่ยนแล้ว โดยประเทศจีนเหลือพบผู้ป่วยต่อวันไม่ถึงหลักสิบ จึงเตรียมจะปลดประเทศจีนออกจาก 4 ประเทศที่ไทยประกาศให้เป็นเขตติดโรคนอกราชอาณาจักร และจะเพิ่มการแจ้งเตือนประชาชนระวังเข้มประเทศโซนยุโรปที่มีสถานการณ์ โดยเฉพาะ 14 ประเทศ อาทิ สเปน เยอรมัน ฝรั่งเศส สวิสเซอร์แดนด์ เป็นต้น อย่างไรก็ตาม จากสถานการณ์ต่างประเทศ และการพบระบาดในประเทศที่พบเป็นกลุ่มก้อน กรมวิทยาศาสตร์การแพทย์จึงเร่งพัฒนาชุดทดสอบอย่างง่ายที่สามารถรู้ผลใน 15 นาที ออกมากระจายทุกพื้นที่ใช้อย่างทั่วถึงและราคาถูกกว่าการตรวจในปัจจุบันหลายเท่าตัว คาดจะแล้วเสร็จกระจายให้ใช้ได้ช่วงเดือนเมษายนนี้ สรุปสถานการณ์ไทยขณะนี้พบผู้ป่วยสะสมทั้งสิ้น 75 ราย จำนวนนี้รักษาหายไร้เชื้อให้กลับบ้านไปแล้ว 35 ราย ยังเหลือรักษาตัวที่โรงพยาบาล 39 ราย